หุ้นปิดร่วง 20.94 จุดหลุด 800 จุด
หุ้นปิดตลาดเช้านี้ ร่วง 20.94 จุด ที่ 791.69 จุด Sentiment ไม่ดีหลังประกาศใช้พ.ร.ก.ฉุกเฉินฯ
8 เม.ย. 2553

หุ้นปิดตลาดเช้านี้ ร่วง 20.94 จุด ที่ 791.69 จุด Sentiment ไม่ดีหลังประกาศใช้พ.ร.ก.ฉุกเฉินฯ
นักวิเคราะห์ฯเผยตลาดหุ้นไทยเช้านี้ปรับตัวลง จากปัจจัยกดดันที่รัฐบาลประกาศใช้พ.ร.ก.ฉุกเฉินฯ ส่งผลให้เกิด Sentiment ที่ไม่ดีต่อตลาดฯ เพราะสร้างความกังวลว่าจะเกิดความรุนแรงขึ้น และวันนี้คาดต่างชาติคงขายหุ้นออกมาด้วย ส่วนนตลาดภูมิภาคเช้านี้ส่วนใหญ่อยู่ในแดนลบ แต่คงเป็นแค่ขายทำกำไรหลังขึ้นไปมากพอควรแล้ว อย่างไรก็ดี ภาพตลาดฯระยะกลาง-ยาวยังไม่มีอะไรน่าวิตก แนวโน้มผลประกอบการของบริษัทจดทะเบียนยังดีอยู่ ช่วงบ่ายตลาดฯคงผันผวน พร้อมให้แนวรับ 790,780 แนวต้าน 800-805 จุด
ตลาดหลักทรัพย์ปิดตลาดช่วงเช้าวันนี้ที่ระดับ 791.69 จุด ลดลง 20.94 จุด(-2.58%)มูลค่าการซื้อขาย 20,348.24 ล้านบาท
การซื้อขายหุ้นช่วงเช้าวันนี้ ดัชนีหุ้นไทยแกว่งตัวในแดนลบตลอดช่วงเช้า โดยแตะจุดสูงสุดของช่วงเช้าที่ 810.91 จุด และแตะจุดต่ำสุดของช่วงเช้าที่ระดับ 790.92 จุด
นายปริญทร์ กิจจาทรพิทักษ์ ผู้อำนวยการฝ่ายวิเคราะห์หลักทรัพย์ บล.ฟาร์อีสท์ กล่าวว่า ตลาดหุ้นไทยเช้านี้ปรับตัวลง ภายหลังจากที่มีการประกาศใช้พ.ร.ก.ฉุกเฉินฯ ทำให้เป็น Sentiment ที่ไม่ดีต่อตลาดฯ เพราะที่ผ่านมาแม้จะมีม็อบและมีการประท้วงต่าง ๆ แต่ก็ไม่ได้มีความรุนแรงเกิดขึ้น พอมีการใช้พ.ร.ก.ฉุกเฉินฯก็สร้างความกังวลให้กับนักลงทุนว่าจะมีความรุนแรงเกิดขึ้น ซึ่งวันนี้ก็คิดว่าน่าจะมีแรงขายจากนักลงทุนต่างชาติออกมาด้วย
ด้านตลาดหุ้นอื่นในภูมิภาคเอเชียเช้านี้ส่วนใหญ่ก็อยู่ในแดนลบ แต่ก็มองว่าเป็นเพียงแค่การขายทำกำไรระยะสั้นออกมาเท่านั้น เพราะที่ผ่านมาหลายตลาดได้ปรับตัวขึ้นไปมากพอควรแล้ว และขณะนี้ปัจจัยจากต่างประเทศก็ไม่ได้มีอะไรเป็นพิเศษ 
อย่างไรก็ดี ภาพโดยรวมของตลาดบ้านเราในระยะกลาง-ระยะยาวไม่มีอะไรน่าวิตก แนวโน้มผลประกอบการของบริษัทจดทะเบียนยังอยู่ในเกณฑ์ที่ดี โดยเฉพาะกลุ่มหลัก ๆ อย่างกลุ่มพลังงาน และกลุ่มแบงก์ คาดว่าจะมีผลประกอบการงวดไตรมาส 1/53 ออกมาดี
แนวโน้มการลงทุนในช่วงบ่ายนี้ นายปริญทร์ กล่าวว่า ตลาดฯคงจะแกว่งผันผวน โดยมีโอกาสที่จะรีบาวน์ได้เล็ก ๆ แต่โดยรวมแล้วน่าจะยังอยู่ในแดนลบ พร้อมให้แนวรับ 790,780 จุด แนวต้าน 800-805 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่          PTT    มูลค่าการซื้อขาย 2,250.71 ล้านบาท ปิดที่ 269.00 บาท ลดลง  10.00 บาท           PTTCH  มูลค่าการซื้อขาย 1,517.02 ล้านบาท ปิดที่ 102.00 บาท ลดลง   7.00 บาท           BANPU  มูลค่าการซื้อขาย 1,088.66 ล้านบาท ปิดที่ 634.00 บาท ลดลง  16.00 บาท           SCB    มูลค่าการซื้อขาย 1,061.87 ล้านบาท ปิดที่  89.50 บาท ลดลง   3.25 บาท                    PTTEP  มูลค่าการซื้อขาย 1,030.40 ล้านบาท ปิดที่ 149.50 บาท ลดลง   4.00 บาท